**Informācija par Latvijas kandidēšanu ANO Drošības padomes vēlēšanās**

Latvija kandidē Apvienoto Nāciju Organizācijas Drošības Padomes vēlēšanās 2025.gadā uz divu gadu (2026. - 2027.) dalības termiņu.

Vēlēšanas norisinās Ņujorkā ANO Ģenerālās asamblejas ietvaros, kuras sastāvā ir 193 pasaules valstis.

Ievēlēšanai ANO DP aizklātā balsojumā ir jāsaņem 2/3 klātesošo valstu atbalsts jeb orientējoši vismaz 129 balsis. Uz vienu vietu Latvija konkurē ar Melnkalni.

Lai nodrošinātu ievēlēšanai nepieciešamo atbalstu ANO dalībvalstu starpā un izkonkurētu Melnkalni, Latvijai jāveic starptautiska priekšvēlēšanu kampaņa, kas parāda mūsu interesi un apņemšanos darboties ANO Drošības padomē.

Citu valstu pieredze liecina, ka par kampaņas saturiskajām tēmām tiek izvirzītas jomas, kuras sasaucas ar ANO DP darbakārtību un kurās valsts jau atpazīstama ar starptautiskām iestrādēm.

Ārlietu ministrija vada un koordinē kampaņu kopumā - starptautiskajā un nacionālā līmenī, bet tās veiksmīgam iznākumam būtiska ir iekļaujoša un koordinēta Latvijas amatpersonu, ministriju, iestāžu, nevalstisko partneru iesaiste.

Ārlietu dienests turpinās strādāt pie valstu atbalsta gūšanas diplomātiskiem instrumentiem (piem., balsu apmaiņām, diplomātisko attiecību stiprināšanas).

Divus gadus pirms vēlēšanām, t.i. 2023. gada vasarā notiks Latvijas kandidatūras prioritāšu prezentēšana ANO ĢA, aizsākot publisko kandidatūras lobija kampaņu līdz pat ANO Drošības padomes vēlēšanām. Līdz tam ir jāizstrādā arī Latvijas kandidatūras ANO DP logo un vizuālā identitāte. Pie tā sāksies darbs drīzumā.

Latvijas kandidatūras ANO Drošības padomes (turpmāk – DP) vēlēšanu lobija kampaņas tematisko prioritāšu un saturisko vēstījumu izstrādei 2020. gada decembrī Ārlietu ministrijas vadībā tika izveidota Starpinstitūciju darba grupa. Tajā tika iekļauti visu ministriju, Valsts prezidenta kancelejas, Ministru prezidenta biroja, Valsts kancelejas, Pārresoru koordinācijas centra un Latvijas Investīciju un attīstības aģentūras pārstāvji.

2020. – 2022. gadā Darba grupai noturot sešas sanāksmes, t.sk. četras iekļaujošas tematiskās diskusijas ar jomu ekspertu dalību no valsts, nevalstiskā un privātā sektora, Darba grupa ir aplūkojusi un vienojusies par galvenajiem tematiskajiem virzieniem Latvijas kandidatūras lobija kampaņai ANO Drošības padomē: **Tiesiskums un demokrātija; Sieviešu tiesību un iespēju veicināšana; Risinājumi drošībai, ilgtspējai un attīstībai. Virzienus caurvijošā vadlīnija – noturība.**

Balstoties uz šo, Ārlietu ministrija izstrādās kampaņas vēstījumus un vizuālo identitāti, kā arī stratēģijas prioritārajiem pasaules mērķa reģioniem. Lobija kampaņas īstenošanai būs nepieciešama visu iesaistīto pušu koordinēta sadarbība un aktīva iesaiste.

Diskusiju temati tika izvēlēti atbilstoši iepriekš definētajiem priekšnosacījumiem: tēmām jābūt aktuālām ANO darba kārtības starptautiskā mēroga jautājumiem, Latvijai jābūt starptautiski atpazīstamai caur tēmām, jāpastāv iestrādnēm un institucionālajai kapacitātei to virzīšanai. Tāpat tēmām jāizvairās būt politiski sensitīvām vai šķeļošām iepretī ANO dalībvalstīm un tām ir jāveicina Latvijas izaugsme. Ļoti būtiska ir visu valsts institūciju, nevalstiskā sektora, privātā sektora un sabiedrības ieinteresētība un iesaiste.

**2. tematiskās diskusijas** perspektīvākās apakštēmas bija: (1) Sieviešu tiesību veicināšana/ Sieviešu iespēju veicināšana; (2) Sievietes, miers un drošība tematika. Diskusijas dalībnieki secināja, ka apakštēmas varētu būt piemērotas Latvijas kampaņas tematiskās prioritātes. To pamato **Latvijas ievērojamā pieredze un ekspertīze, t.sk. īstenojot attīstības sadarbības u.c. projektus**, Latvijas sasniegumu starptautiskais novērtējums **sieviešu ekonomiskās un politiskās līdzdalības** jomās, konsekventā profilēšanās šajās jomās starptautiskos formātos, aktīvais nevalstiskais sektors. ‘Sievietes, miers un drošība’ tematika tika atzīmēta kā obligāti iekļaujams kampaņas elements. Privātā sektora partneri informēja par īstenotajām aktivitātēm, piemēram, projektiem **sieviešu iesaistes informācijas un komunikācijas tehnoloģiju (IKT)** **jomā un digitālo spēju veicināšanā**, un pauda gatavību tos pielāgot starptautiskai auditorijai.